Mogens Jensen (S), 2023-03-28:
Tak for det, formand.
Og allerførst tak til udenrigsministeren for en god redegørelse.
Selv om arbejdet i OSCE, Europarådet og Østersørådet normalt ikke påkalder sig den store hjemlige opmærksomhed – det gælder jo ikke mindst det parlamentariske arbejde, som udføres i organisationerne – så synes jeg, der er god grund til her at understrege, at hver af de her organisationer jo faktisk bidrager stærkt til, at vi kan have et regelbaseret, koordineret og organiseret udenrigspolitisk samarbejde på meget vigtige områder for Danmark.
For et lille land som vores er det utrolig vigtigt at have organiserede strukturer, hvor alle lande uanset størrelse og gørelse har mulighed for at deltage og præge udviklingen, for ellers bliver den udenrigspolitiske scene alene overladt til de lande, der har de største muskler og muligheder, og det ville hverken være demokratisk eller hensigtsmæssigt.
Derfor skal vi påskønne og bakke
stærkt op om det arbejde, som pågår i OSCE, Europarådet og Østersørådet
I det forløbne år er det jo meget naturligt igen Ruslands uacceptable invasion af Ukraine, der har præget arbejdet i alle tre organisationer, og det har haft klare og nødvendige konsekvenser.
Rusland er blevet ekskluderet af Europarådet og er blevet suspenderet i Østersørådet.
I OSCE, som jo er den regionale multilaterale sikkerhedsorganisation og en grundpille i vores europæiske sikkerhedsarkitektur, er der ikke en reel mulighed for eksklusion, men Rusland står her meget isoleret, og der arbejdes naturligvis også her på at lægge det hårdest mulige pres på Putin.
Og indtil videre har det jo da i hvert fald betydet, at Ruslands traditionelle støtter har valgt at holde sig tilbage frem for at give udtryk for støtte til Rusland.
Polen har med formandskabet for OSCE i 2022 været klare og kontante med hensyn til at sikre, at Ukraine har været øverst på alle dagsordener.
For Danmark, for EU og for alle andre har det derfor været en af de meget få platforme, hvor man løbende og direkte over for Rusland har kunnet give udtryk for klar opbakning til Ukraine, og hvor man på den måde har kunnet stille Rusland og i øvrigt også Belarus til ansvar.
Det står klart i OSCE, at det også har haft omkostninger for organisationen, da den jo normalt bygger på samarbejde og konsensus.
Så det har betydet, at det hverken har været muligt at få udpeget et nyt formandskabsland efter Nordmakedonien eller vedtaget et budget for 2022 og 2023.
Og på samme måde har Rusland jo blokeret for væsentlige beslutninger og initiativer på menneskerettighedsområdet.
Men her har Danmark sammen med ligesindede lande alligevel formået at gå i front og iværksætte en række initiativer, der fokuserer på Ruslands brud på menneskerettigheder og folkeretten i Ukraine, og det skal vi blive ved med.
Danmark skal i det hele taget spille den størst mulige rolle for at sikre den stærkest mulige isolation af Rusland i OSCE.
I Europarådet blev der allerede i marts 2022 gjort rent bord i forhold til Rusland.
De blev ekskluderet af Europarådet som følge af invasionen i Ukraine.
Det var naturligvis en nødvendighed som følge af Ruslands uacceptable overgreb, men det var også en følge af lang tids konflikt med Rusland i rådet efter angrebet på Georgien i 2008 og den ulovlige annektering af Krim i 2014.
Europarådet blev med sine nu 46 medlemslande på den måde en af de første blandt de internationale organisationer, der reagerede hurtigt og kontant på Ruslands invasion.
Eksklusionen medfører også i Europarådet en række udfordringer, ikke mindst i forhold til de ekstremt mange menneskerettighedssager, der er anlagt af enkeltpersoner og også lande ved Den Europæiske Menneskerettighedsdomstol, og som Rusland jo nu synes helt ligeglade med er rettet imod dem.
Det er en udfordring, som jo desværre er svær at løse med Rusland uden for organisationen.